次韻端叔疊前韻見貽因以爲别
作者：周紫芝
朝代：宋

paragraphs: 夜光分得千金璧，從來有限未省識。
一從韶濩到兩耳，三月遂令忘肉食。
高樓同倚百尺欄，江山滿眼方怡顔。
先生官冷不坐局，古寺分牀雨中宿。
清談亹亹不斷頭，幾度寒窗拔殘燭。
晚歲升堂來問禮，誰遣黄流入清渭。
金華上天朝紫皇，往事空勞公舉似。
明日山中歸牧羊，九回日斷思公腸。
他年華屋儻遂約，笑語尚聞蘭芷香。
青絲絡馬不須走，一杯且飲姑谿酒。